कर्नाटक में कोरोना के 2298 नए केस मिले, 12 और लोगों की मौत
कर्नाटक में बुधवार को कोरोना वायरस संक्रमण के 2,298 नए मामले सामने आए तथा 12 और संक्रमित लोगों की मौत हो गई। राज्य में यह लगातार दूसरा दिन है, जब कोरोना वायरस संक्रमण के 2,000 से अधिक नए मामले सामने आए हैं।
बेंगलुरु: कर्नाटक में बुधवार को कोरोना वायरस संक्रमण के 2,298 नए मामले सामने आए तथा 12 और संक्रमित लोगों की मौत हो गई। राज्य में यह लगातार दूसरा दिन है, जब कोरोना वायरस संक्रमण के 2,000 से अधिक नए मामले सामने आए हैं। स्वास्थ्य विभाग ने एक बुलिटेन में बताया कि राज्य में संक्रमण के मामलों की कुल संख्या बढ़कर 9,75,955 और कुल मृतक संख्या 12,461 हो गई है।राज्य में मंगलवार को संक्रमण के 2,010 मामले सामने आए थे। राज्य में संक्रमण का पता लगाने के लिए अब तक 2,06,74,133 से अधिक नमूनों की जांच की जा चुकी है, जिनमें से बुधवार को 1,08,013 नमूनों की जांच की गई। बेंगलुरु शहरी में बुधवार को 1,398 मामले सामने आए। राज्य में बुधवार को 995 मरीज ठीक हुए और इसी के साथ संक्रमण के बाद स्वस्थ हुए लोगों की कुल संख्या बढ़कर 9,46,589 हो गई है।बुलेटिन के अनुसार, 16,886 उपचाराधीन मामलों में से 16,743 मरीज अस्पतालों में भर्ती हैं और उनकी हालत स्थिर है, जबकि 143 मरीज आईसीयू में हैं। वहीं, भारत में एक दिन में कोरोना वायरस के 47,262 नए मामले सामने आए जो इस साल संक्रमण के एक दिन में आए अब तक के सर्वाधिक मामले हैं। इसके साथ ही देश में इस वैश्विक महामारी के मामले बढ़कर 1,17,34,058 हो गए हैं। केंद्रीय स्वास्थ्य मंत्रालय के बुधवार को सुबह आठ बजे तक जारी अद्यतन आंकड़ों के अनुसार, देश में लगातार 14वें दिन कोविड-19 के मामलों में वृद्धि हुई है और अब भी 3,68,457 मरीज संक्रमित हैं जो संक्रमण के कुल मामलों का 3.14 प्रतिशत है। आंकड़ों के अनुसार, स्वस्थ होने वाले मरीजों की दर गिरकर 95.49 प्रतिशत रह गई है। कुल 132 दिनों के बाद एक दिन में संक्रमण के सर्वाधिक मामले दर्ज किए गए। वहीं, इस बीमारी से 275 और लोगों ने जान गंवा दी है। यह करीब 83 दिनों में इस महामारी से मरने वालों की सर्वाधिक संख्या है। इसके साथ ही देश में कोरोना वायरस के संक्रमण से जान गंवाने वालों की कुल संख्या 1,60,441 हो गई है। आंकड़ों के अनुसार, पिछले साल 12 नवंबर को 24 घंटों में संक्रमण के 47,905 नए मामले दर्ज किए गए थे। आंकड़ों के मुताबिक, इस बीमारी से स्वस्थ होने वाले लोगों की संख्या बढ़कर 1,12,05,160 हो गई जबकि मृत्यु दर 1.37 प्रतिशत है।